钦定古今图书集成/明伦汇编/氏族典/第413卷 > 杜文焕
## 钦定古今图书集成/明伦汇编/氏族典/第413卷 > 杜文焕

按《明外史杜桐传》：“桐子文焕，字弢武，由荫叙历延绥
游击将军，累进参将、副总兵。万历四十三年，擢署都
督佥事、宁夏总兵官。明年，镇延绥，屡败寇安边，以疾
归。天启元年，再镇延绥，坐失事罪，戍边。七年，起镇宁
夏，诏文焕驰援，俄令分镇宁远，进右都督，调守关门，
寻引疾去。崇祯三年，陕西群盗起，五镇总兵并以勤”
王行。总督杨鹤请令文焕署延镇事，会山西总兵王
国梁击王佳引于河曲，大败，贼入据其城。部议设一
大将，兼统山、陜军协讨。乃令文焕为提督，偕曹文诏
驰至河曲，绝饟道以困之。神一元陷宁塞，文焕家破，
遂留文诏、文焕西还。四年，御史吴甡、给事中张承诏
劾之，下狱，褫职。十五年，用总督杨文岳荐，以故官讨
贼，无功，复谢病归。子弘域，天启初，历延绥副总兵。七
年擢总兵官，镇宁夏。积资至右都督。崇祯中，提督池
河、浦口二营，练兵遏贼。南渡颇有功。十三年移镇浙
江，寻谢病去。国变后，文焕父子归原籍昆山，卒。